CELEX: 32021R1785
Language: bg
Date: 2021-10-08 00:00:00
Title: Регламент за изпълнение (ЕС) 2021/1785 на Комисията от 8 октомври 2021 година за поправка на Регламент за изпълнение (ЕС) 2020/600 по отношение на дерогация от Регламент за изпълнение (ЕС) 2016/1150 във връзка с промени в националните програми за подпомагане в лозаро-винарския сектор

11.10.2021   
               
               
                  BG
               
               
                  Официален вестник на Европейския съюз
               
               
                  L 359/98
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1785 НА КОМИСИЯТА
         от 8 октомври 2021 година
         за поправка на Регламент за изпълнение (ЕС) 2020/600 по отношение на дерогация от Регламент за изпълнение (ЕС) 2016/1150 във връзка с промени в националните програми за подпомагане в лозаро-винарския сектор
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 54, буква а) от него,
         като има предвид, че:
         
                     (1)
                  
                  
                     С Регламент за изпълнение (ЕС) 2020/600 на Комисията (2) бяха въведени редица дерогации от съществуващите правила в някои сектори, в това число в лозаро-винарството, като целта беше да се облекчи положението на операторите в този сектор и да им се помогне да се справят с последиците от пандемията от COVID-19. По-специално с него на държавите членки бе предоставена временна дерогация от член 2, параграф 1 от Регламент за изпълнение (ЕС) 2016/1150 на Комисията (3), за да променят националните си програми за подпомагане в лозаро-винарския сектор, когато това е необходимо във връзка с мерките, посочени в член 45, параграф 1, буква а) и членове 46—52 от Регламент (ЕС) № 1308/2013.
                  
               
                     (2)
                  
                  
                     Тази гъвкавост имаше за цел да се даде възможност на държавите членки да реагират бързо на извънредните обстоятелства, предизвикани от пандемията от COVID-19, и да представят промени в своите национални програми за подпомагане веднага щом това бъде счетено за необходимо. Основната причина за това беше необходимостта да се даде възможност на държавите членки по-често да адаптират действащите мерки, но също така, както е посочено в съображение 6 от Регламент за изпълнение (ЕС) 2020/600, да включат допълнителни мерки в своите национални програми за подпомагане веднага след влизането в сила на посочения регламент, вместо да се налага да чакат следващия краен срок за изменения.
                  
               
                     (3)
                  
                  
                     Освен мерките, предвидени в член 45, параграф 1, буква а) и членове 46—52 от Регламент (ЕС) № 1308/2013, на държавите членки беше предоставена възможността да включат в своите национални програми за подпомагане и извънредните временни мерки „кризисна дестилация на вино“ и „помощ за кризисно съхранение на вино“, както е посочено съответно в членове 3 и 4 от Делегиран регламент (ЕС) 2020/592 на Комисията (4). Поради неволен пропуск обаче тези две извънредни мерки не бяха изрично посочени сред мерките, изброени в член 2, параграф 1 от Регламент за изпълнение (ЕС) 2020/600.
                  
               
                     (4)
                  
                  
                     От член 3, параграф 9 и член 4, параграф 8 от Делегиран регламент (ЕС) 2020/592 е видно, че член 2 от Регламент за изпълнение (ЕС) 2016/1150 се прилага mutatis mutandis към мерките съответно „кризисна дестилация на вино“ и „помощ за кризисно съхранение на вино“. Целта на тези разпоредби е да се гарантира, че извънредните мерки следват възможно най-стриктно правилата, приложими към мерките, предвидени в Регламент (ЕС) № 1308/2013. С член 2, параграф 1 от Регламент за изпълнение (ЕС) 2020/600 обаче временно се въвежда дерогация от член 2, параграф 1 от Регламент за изпълнение (ЕС) 2016/1150, като се позволява на държавите членки да включват или изменят мерки в своите национални програми за подпомагане, когато това е необходимо. Следователно, за да се гарантира, че извънредните мерки се изпълняват по същия начин, както всяка друга съществуваща мярка за подпомагане, член 2, параграф 1 от Регламент за изпълнение (ЕС) 2020/600 се прилага и за „кризисна дестилация на вино“ и „помощ за кризисно съхранение на вино“. Целесъобразно е това да се изясни, като се включи изрично позоваване на тези две извънредни мерки.
                  
               
                     (5)
                  
                  
                     Освен това трябва да се подчертае, че ако мерките „кризисна дестилация на вино“ и „помощ за кризисно съхранение на вино“ останат извън обхвата на член 2, параграф 1 от Регламент за изпълнение (ЕС) 2020/600, това би било против самата цел на тези мерки да предоставят спешна помощ на пазара на вино по време на криза. Възпрепятстването на държавите членки да въвеждат промени в своите национални програми за подпомагане конкретно за тези две мерки, като същевременно им се дава възможност да въвеждат промени за всички други мерки, би било в противоречие с ясното намерение да се позволи на държавите членки да използват тези мерки възможно най-бързо и толкова често, колкото е необходимо.
                  
               
                     (6)
                  
                  
                     Поради това Регламент за изпълнение (ЕС) 2020/600 следва да бъде съответно поправен.
                  
               
                     (7)
                  
                  
                     С цел да се избегне санкционирането на държавите членки, които са въвели през финансовата 2020 година промени в националните си програми за подпомагане във връзка с извънредните мерки, предвидени в членове 3 и 4 от Делегиран регламент (ЕС) 2020/592, настоящият регламент следва да се прилага с обратна сила, считано от датата на влизане в сила на Регламент за изпълнение (ЕС) 2020/600.
                  
               
                     (8)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Поправка на Регламент за изпълнение (ЕС) 2020/600
            В член 2 от Регламент за изпълнение (ЕС) 2020/600 параграф 1 се заменя със следното:
            
               
                  „1.   Чрез дерогация от член 2, параграф 1 от Регламент за изпълнение (ЕС) 2016/1150 държавите членки могат да въведат по отношение на мерките, посочени в член 45, параграф 1, буква а), членове 46—52 от Регламент (ЕС) № 1308/2013 и в членове 3 и 4 от Делегиран регламент (ЕС) 2020/592 на Комисията (*1) когато е необходимо през финансовата 2020 година, но не по-късно от 15 октомври 2020 г., промени в своите национални програми за подпомагане в лозаро-винарския сектор, както е посочено в член 41, параграф 5 от Регламент (ЕС) № 1308/2013.
               
            
         
         
            Член 2
            Влизане в сила и прилагане
            Настоящият регламент влиза в сила в деня на публикуването му в Официален вестник на Европейския съюз.
            
            Той се прилага, считано от 4 май 2020 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 8 октомври 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Регламент за изпълнение (ЕС) 2020/600 на Комисията от 30 април 2020 г. за въвеждане на дерогация от Регламент за изпълнение (ЕС) 2017/892, Регламент за изпълнение (ЕС) 2016/1150, Регламент за изпълнение (ЕС) № 615/2014, Регламент за изпълнение (ЕС) 2015/1368 и Регламент за изпълнение (ЕС) 2017/39 по отношение на някои мерки за справяне с кризата, предизвикана от пандемията от COVID-19 (ОВ L 140, 4.5.2020 г., стр. 40).
         
            (3)  Регламент за изпълнение (ЕС) 2016/1150 на Комисията от 15 април 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на националните програми за подпомагане в лозаро-винарския сектор (ОВ L 190, 15.7.2016 г., стр. 23).
         
            (4)  Делегиран регламент (ЕС) 2020/592 на Комисията от 30 април 2020 г. относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки (ОВ L 140, 4.5.2020 г., стр. 6).